30. oktober 2023 Nr. 1274

Inuussutissarsiutilinnut MitID aamma Inuussutissarsiutilimmut inuttut MitID pillugit Kalaallit Nunaannut nalunaarut

MitID aamma NemLog-in pillugit inatsisip Kalaallit Nunaannut atuutilernissaanut peqqussummi nr. 2090, 2021-imeersumi § 4, imm. 2, § 5 aamma § 9, imm. 4, aamma § 10 malillugit aalajangersarneqarpoq:

Inuussutissarsiutilinnut MitID

**§ 1.** Nalunaarummi matumani Inuussutissarsiutilinnut MitID ima paasineqassaaq: NemLog-in-imi inuussutissarsiutilinnut allaffissornikkut sullissivik.

*Imm. 2*. Suliffeqarfinni oqartussaasunilu, Qitiusumik Suliffeqarfinnik Nalunaarsuiffimmi nalunaarsuisarneq pillugu inatsisartut inatsisaanni § 2 malillugu atorneqartumik CVR-normulinni, inatsisilerinermut immikkoortortaqarfiusunit Inuussutissarsiutilinnut MitID atorneqarsinnaavoq.

*Imm. 3.* Suliffeqarfittut atuisoq Inuussutissarsiutilinnut MitID-mi atuisutut suliffeqarfimmit oqartussaasumilluunniit pilersinneqassaaq aamma suliffeqarfiup kinaassusaanik asseqanngitsumik tassunga atasumik ataatsimik arlalinnilluunniit kinaassutsip ilisarineqarnissaanut atortorissaarummik imm. 4 malillugu elektroniskiusumik siunertamut tassunga sananeqartumik MitID-mut kinaassutsip ilisarineqarnissaanut atortorissaarutaasinnaasumik (app-imik, isissutissamik tuugassamik takutitsissummik, imaluunniit chip-imik) tunineqassaaq, imaluunniit Kalaallit Nunaanni inuinnarnut MitId pillugu nalunaarut malillugu atulersinneqartumik elektroniskiusumik MitID-mut kinaassutsip ilisarineqarnissaanut atortorissaarummik inuinnaat atugassaannik tunineqassalluni.

*Imm. 4.* Suliffeqarfik oqartussaasorluunniit Inuussutissarsiutilinnut MitID-mi suliffeqarfittut kinaassutsinik aamma suliffeqarfiup oqartussaasulluunniit suliffeqarfittut kinaassusaannik elektroniskiusumik siunertamut tassunga sananeqartumik MitID-mut kinaassutsip ilisarineqarnissaanut atortorissaarutaasinnaasumik atulersitsisinnaapput, atorunnaarallartitsisinnaapput imaluunniit matusisinnaapput. Elektroniskiusumik siunertamut tassunga sananeqartumik MitID-mut kinaassutsip ilisarineqarnissaanut atortorissaarutaasoq suliffeqarfittut kinaassutsimut atassuteqarpoq aamma inuussutissarsiuteqarnermut tunngasumik atorneqartussatut immikkoortinneqarluni. Inuup suliffeqarfinni oqartussaasunilu arlalinni Suliffeqarfittut kinaassuseqartup, tassunga suliffeqarfiup oqartussaasullu atulersitsisuusup akuersissuteqarneratigut, elektroniskiusumik siunertamut tassunga sananeqartumik MitID-mut kinaassutsip ilisarineqarnissaanut atortorissaarutaasoq aamma taanna atorsinnaavaa.

*Imm. 5*. Paasissutissat Inuussutissarsiutilinnut MitID-miittut, suliffeqarfimmit oqartussaasumilluunniit tunniunneqarsimasut, eqqortuunissaat nutarterneqarsimanissaallu suliffeqarfiup oqartussaasullu qulakkiissavaa.

Inuussutissarsiutilinnut MitID-mi suliffeqarfittut kinaassutsit

**§ 2.** Inuussutissarsiutilinnut MitID-mi suliffeqarfittut kinaassuseq pilersinneqarsimasoq, National Standard for Identiteters Sikringsniveauer (NSIS) malillugu uppernarsaatitut atorneqarsinnaasunik suliffeqarfiup kinaassusaata ilisarineqarnissaanut atortorissaarummik elektroniskiusumik ataatsimik arlalinnilluunniit atassuteqarpoq.

*Imm. 2.* Suliffeqarfittut atuisup akuersissuteqarneratigut, Inuussutissarsiutilinnut MitID-mi suliffeqarfik oqartussaasorluunniit, suliffeqarfiup atuisup, Kalaallit Nunaanni inuinnarnut MitId pillugu nalunaarut malillugu atulersinneqartumik elektroniskiusumik MitID-mut kinaassutsip ilisarineqarnissaanut atortorissaarummik inuinnaat atugassaannik tunineqarsimasoq, Inuussutissarsiutilinnut MitID-mi suliffeqarfittut atuisup suliffeqarfittut kinaassusaata uppernarsarneqarnissaanut taakkuninnga atuissaaq.

*Imm. 3*. Inuk inuinnarnut MitID atorlugu digitaliusumik imminut kiffartuunnermigut Inuussutissarsiutilinnut MitID-mi suliffeqarfiup kinaassusaanik pilersitsisinnaavoq. Inuinnarnit suliffeqarfittut kinaassutsip pilersinneqarnerani Danmarkimi Digitaliseringsstyrelsi kinaassutsimut uppernaqqutissiisuuvoq.

*Imm. 4.* Suliffeqarfik oqartussaasorluunniit NSIS-imut nalunaarutigineqartunut sumiiffinni kinaassutsimut uppernaqqutsiisutut atuussinnaavoq aamma inuinnaasup Inuussutissarsiutilinnut MitID-mi suliffeqarfiup kinaassusaanik pilersitsinerani, inuinnaap sumiiffimmi kinaassusaata qulakkeerneqarnissaa suliarisinnaallugu.

Inuussutissarsiutilinnut MitID-mi suliffeqarfinnik oqartussaasunillu pilersitsineq, atorunnaarallartitsineq aamma peersitsineq

§ 3. Inuussutissarsiutilinnut MitID-mut suliffeqarfiit oqartussaasullu pilersinneqarnerat, atorunnaarallartinneqarnerat aamma peersinneqarnerat pillugit, Danmarkimi Digitaliseringsstyrelsi sinnerlugu Nets DanID A/S aalajangiisussatut Danmarkimi Digitaliseringsstyrelsip toqqarsimavaa.

*Imm. 2.* Pisuni tulliuttuni suliffeqarfik oqartussaasorluunniit Danmarkimi Digitaliseringsstyrelsip Inuussutissarsiutilinnut MitID-it atorunnaarallartissinnaavaa imaluunniit peersissinnaavaa:

1. Piumasaqaatit qaqugukkulluunniit atuuttut, www.mitid-erhverv.dk-mi takuneqarsinnaasut suliffeqarfiup oqartussaasulluunniit eqqortinngippagit.
2. Ataatsimut isigalugu inuinnarnut, suliffeqarfittut atuisunut imaluunniit Mit-ID-mut imaluunniit NemLog-in-imut isumannaallisaanikkut navianartoqarpat.

*Imm. 3.* Imm. 2, nr. 1-imiit 2 ilanngullugu malillugit atorunaarallartitsinermut pissutaasut atorunnaarpata, Danmarkimi Digitaliseringsstyrelsip atorunnaarallartitsineq atorunnaarsissinnaavaa.

Inuussutissarsiutilinnut MitID-mi suliffeqarfiup oqartussaasulluunniit pilersinneqarnera

**§ 4.** Inatsisilerinermik immikkoortortaqarfik digitaliusumik imminut kiffartuunnermigut Inuussutissarsiutilinnut MitID-mi suliffeqarfittut oqartussaasutulluunniit pilersinneqarneq noqqaassutigisinnaavaa.

*Imm. 2*. Inuussutissarsiutilinnut MitID-mi pilersinneqarnermi Danmarkimi Digitaliseringsstyrelsimit piumasaqaatit aalajangersakkat qaqugukkulluunniit atuuttut, www.mitid-erhverv.dk-mi takuneqarsinnaasut, inatsisilerinermik immikkoortortaqarfiup akuerissavai.

*Imm. 3.* Suliffeqarfiup oqartussaasulluunniit digitaliusumik imminut kiffartuunnermigut Inuussutissarsiutilinnut MitID-mi pilersinneqarnerani, inatsisilerinermik immikkoortortaqarfik atorneqartumik CVR-normoqassaaq, aamma inatsisilerinermik immikkoortortaqarfiup paasititsineratigut, Qitiusumik Suliffeqarfinnik Nalunaarsuisarfimmi inatsisilerinermut immikkoortortaqarfimmi inuinnaap piginnaatitaasup taaneqarsimasup kinaassusaata paasineqarnissaa periarfissaassaaq.

*Imm. 4*. Imm. 3 malillugu piginnaatitaasup kinaassusaata paasineqarnissaa periarfissaanngippat, inatsisilerinermik immikkoortortaqarfiup Nets DanID A/S Inuussutissarsiutilinnut MitID-mi suliffeqarfiup oqartussaasulluunniit pilersinneqarnissaa noqqaassutigissavaa.

*Imm. 5.* Imm. 4 malillugu pilersitsineq inuinnaasup piginnaatitaasup kinaassusersineqarnerata aamma pineqartup inatsisilerinermik immikkoortortamut ilaanerata uppernarsineqarnerata kingorna pissaaq. Inuinnaap piginnaatitaasup kinaaneranik uppernarsaaniarluni Nets DanID A/S-ip kinaassutsimut uppernarsaatit CPR-normortaqanngitsut takutinneqarnissaat piumasaqaatigissavaa. Aammattaaq inatsisilerinermik immikkoortortaqarfimmut tassunga piginnaatinneqartup ilaanerata uppernarsarneqarnera Nets DanID A/S-ip piumasaqaatigissavaa, taamaaliorneq assersuutigalugu pilersitsinermut takussutissiaasinnaavoq, suliffeqarfimmit imaqarniliornerusinnaalluni aamma suliffeqarfiup ileqqorequsaaniissinnaalluni, kisianni taakku tassunga killilerneqanngillat.

*Imm. 6.* Imm. 5 malillugu kinaassutsip uppernarsarneqarnera uppernarsineqarneralu periarfissaanngippat, suliffeqarfittut oqartussaasutullu inatsisilerinermik immikkoortortaqarfiup Inuussutissarsiutilinnut MitID-mi pilersinneqarnissaa Nets DanID A/S-ip itigartitsissutigisinnaavaa.

Inuussutissarsiutilinnut MitID-mi atuisunit aqutsineq aamma allagartat akuersissutit

**§ 5.** Suliffeqarfik oqartussaasorluunniit Inuussutissarsiutilinnut MitID-mi Suliffeqarfittut atuisut pisinnaatitaaffinnik atuuffinnillu tunniussisinnaavoq, tamatumalu malitsigisaanik suliffeqarfiup oqartussaasulluunniit Suliffeqarfittut atuisoq suliffeqarfik oqartussaasorluunniit sinnerlugu digitaliusumik imminut kiffartuussineq pillugu aaqqiinerni iliuuseqarsinnaanermik piginnaasaqartilissallugu.

*Imm. 2.* Inuussutissarsiutilinnut MitID-mi pilersinneqarnermi, minnerpaamik Suliffeqarfittut atuisoq ataaseq, suliffeqarfiup oqartussaasulluunniit allaffissornikkut aamma ikkunneqarnissaanut akisussaasoq (suliffeqarfimmi oqartussaasuniluunniit aqutsisoq) suliffeqarfiup oqartussaasulluunniit toqqassavaa.

*Imm. 3.* Inuussutissarsiutilinnut MitID-mi allagartat akuersissutit atulersinneqarsinnaapput, taakkulu Suliffeqarfittut atuisunit elektroniskiusumik atsiornernut atorneqarsinnaapput aamma suliffeqarfinnit oqartussaasunilluunniit elektroniskiusumik atsiornertut imaluunniit naqissutitut atorneqarsinnaallutik. Allagartat akuersissutit imaluunniit elektroniskiusumik sullissivinnut tamanut atugassiat pillugit pisortanit allagartat akuersissutit eIDAS pillugu peqqussummit malittarisassiuunneqarput (OCES-imit allagartat akuersissutit).

*Imm. 4.* Pisinnaatitaaffinnik allagartanillu akuersissutinik Suliffeqarfittut atuisunik suliffeqarfiup oqartussaasulluunniit tunniussinera allaffissornikkullu ingerlatsinera, suliffeqarfiup oqartussaasulluunniit nammineq ilumini malittarisassai naapertorlugit pissaaq, matumani atsiorsinnaanermut malittarisassat, ileqqoreqqusat il.il.

*Imm. 5.* Allagartat akuersissutit atornerlunneqarnissaannut navianartoqarpat, imaluunniit pisuni suliffeqarfiup oqartussaasulluunniit imaluunniit Suliffeqarfittut atuisup allagartamut akuersissummut piumasaqaatit qaqugukkulluunniit atuuttut, www.mitid-erhverv.dk-mi takuneqarsinnaasut eqqortinngippagit, Inuussutissarsiutilinnut MitID-mi allagartat akuersissutit atulersinneqartut matuneqarnissaat Danmarkimi Digitaliseringsstyrelsip aalajangiiffigisinnaavaa.

## Suliffeqarfiutilimmut inuttut MitID

**§ 6.** Inuinnaq Qitiusumik Suliffeqarfinnik Nalunaarsuiffik malillugu kisimiilluni inatsisilerinermik immikkoortortaqarfik sinnerlugu atsiorsinnaasoq imaluunniit kisimiilluni inatsisilerinermik immikkoortortaqarfimmik sinniisuusinnaasoq, inatsisilerinermik immikkoortortamut suliffeqarfimmut sinniisuuniarluni, suliffeqarfittut oqartussaasutulluunniit Inuussutissarsiutilinnut MitID-mi pigineqartumik siuliani nammineq pilersitseqqaarani, Inuussutissarsiutilinnut inuttut MitID-minik atuisinnaavoq (MitID Suliffeqarfiutilimmut inuttut MitID).

*Imm. 2.* MitID Suliffeqarfiutilimmut inuttut MitID Suliffeqarfiutilimmut MitID apeqqutaatinnagu atorneqarsinnaavoq. Taamaattoq inatsisilerinermik immikkoortortaqarfik taamaallaat suliffeqarfittut oqartussaasutulluunniit pilersinneqarnerup kingorna Suliffeqarfiutilimmut MitID-mi atortorissaarutinik atuisinnaavoq.

## Naammagittaalliorsinnaaneq

**§ 7.** Nalunaarut manna malillugu aalajangiinerit Danmarkimi Digitaliseringsstyrelsimut naammagittaalliuutigineqarsinnaapput.

*Imm. 2.* Naammagittaalliuutip suliarineranut paasissutissat suugaluartulluunniit pingaaruteqarsinnaasut Danmarkimi Digitaliseringsstyrelsip Nets DanID A/S-imit tunniunneqarnissaat piumasaqaatigisinnaavaa.

# Atuutilerfia

**§ 8.** Nalunaarut ulloq 6. november 2023 atuutilissaaq.

*Digitaliserings- og Ligestillingsministeriet, ulloq 30. oktober 2023)*

Marie Bjerre

/ Tanja Franck